
PARLAMENTUL ROMÂNIEI

CAMERA DEPUTAŢILOR

COMISIA PENTRU ÎNVĂŢĂMÂNT,

ŞTIINŢĂ, TINERET ŞI SPORT

Bucureşti, 25 mai 2005
Nr.29/132

AVIZ

asupra propunerii legislative privind libertatea religioasă (Pl-X 194)

1. În conformitate cu prevederile art.89 din Regulamentul Camerei Deputaţilor, republicat, Comisia pentru învăţământ, ştiinţă, tineret şi sport a primit spre dezbatere şi avizare, propunerea legislativă privind libertatea religioasă în România. 


2. În raport de obiectul şi conţinutul său, propunerea legislativă face parte din categoria legilor organice, potrivit prevederilor art.79 din Constituţia României, republicată.


3. La lucrări au fost prezenţi 20 deputaţi din totalul de 28 membri ai Comisiei.


4. Camera Deputaţilor este Cameră decizională, urmând ca avizul să fie transmis Comisiei pentru drepturile omului, culte şi problemele minorităţilor naţionale, care este sesizată în fond, la un termen ce se va stabili de comun acord cu aceasta, potrivit art.64 din Regulamentul camerei Deputaţilor.

În urma dezbaterii în şedinţa din 25 mai 2005 şi având în vedere punctul de vedere al Guvernului României, Comisia, cu 10 voturi pentru, 8 împotrivă şi 2 abţineri, respinge propunerea legislativă, din următoarele motive.

· Conţinutul propunerii se referă în principal la culte (organizare, regim juridic, recunoaştere, învăţământ) şi doar parţial la libertatea religioasă;

· În capitolul III “Învăţământ teologic”, propunerea legislativă nu reaminteşte nimic de învăţământul confesional. În plus, la elaborarea acestui capitol nu s-a ţinut cont de prevederile din Constituţia României şi din Legea învăţământului nr.84/1995, cu modificările şi completările ulterioare;

· Existenţa unor formulări care contravin esenţei unor acţiuni, precum cele legate de donaţii. Astfel, se menţionează la art.2 lit.g) “dreptul de a solicita şi de a primi, cu titlu gratuit bunuri”, ceea ce crează o obligaţie generală a populaţiei de a face donaţii;

· Nu este clar definită noţiunea de bază, care este grupul religios. În acelaşi timp, se remarcă lipsa unor elemente concrete privind modul de constituire, organizare şi funcţionare a entităţilor religioase de tip grup, asociaţie, cult;

· Lipsa unor elemente precise legate de dobândirea personalităţii juridice a cultelor religioase;

· Propunerea legislativă intră în contradicţie cu unele legi, precum Legea nr.272/2004, privind protecţia şi promovarea drepturilor copilului, Legea nr.571/2003 privind Codul fiscal, cu modificările şi completările ulterioare, Legea nr.53/2000, privind Codul muncii. 

